**GENERALFORSAMLING I KULTURHUSET VIG BIO 23. marts 2024**

**ÅRSBERETNING**

Velkommen til Generalforsamlingen i Kulturhuset Vig Bio – dejligt at se så mange i år, hvor vi har rundet de 60 deltagere – det er mange år siden, det er sket. De fleste af jer kender bestyrelsen, men der er sikkert flere nye og som lovet forrige år, vil jeg bede bestyrelsen præsentere sig selv….

Og dernæst vil jeg også præsentere en person, som mange af jer måske ikke har set før i vores kreds, selvom han også er passer på hold 10, nemlig vores nye byggeudvalgsformand Jesper Rasmussen, som jeg har bedt om at præsentere sig.

Vi har i bestyrelsen bedt Ole Skaarup om at være dirigent. Det har Ole været næsten hvert år de seneste år, så vi håber forsamlingen bifalder?

**Foreningens virksomhed**

Jeg vil traditionen tro fremhæve nogle af de vigtige ting i Aftalen mellem Odsherred Kommune og Kulturhuset Vig Bio. Nogle ved nok ikke, at det er kommunen, der ejer bygningen og jorden, men Kulturhuset, der står for hele driften bortset fra udvendig vedligeholdelse. I Aftalen står bl.a. at Biografen skal give borgere og områdets gæster mulighed for at få de forskelligartede oplevelser, som filmmediet kan give, herunder film af høj kunstnerisk kvalitet. Og samtidigt give plads til sociale arrangementer med stor mangfoldighed.

Når jeg fremhæver ”Film af høj kvalitet” og ”mangfoldighed” så dækker det bl.a. også over de såkaldte smalle film, som ikke trækker så mange gæster og heller ikke giver den store indtægt, men som alligevel formår at tiltrække flere og flere gæster, især fordi vi er begyndt at vise dem et par gange efter hinanden, og så holde en lille pause, så budskabet og anbefalingerne fra de første besøgende kan nå ud til venner og bekendte samt når medierne også har nævnt filmene. Vi har i Odsherred et publikum, der værdsætter disse film og som I ofte kan se i vores Nyhedsbrev og på Filmprogrammet er de opført som Ønskefilm! Og at vi har formået at vise film af høj kvalitet, har vi endnu en gang fået bekræftet, da flere af de seneste af dem for 14 dage siden blev belønnet med en Oscar: kan nævne bl.a. The Zone of Interest, Poor Things, The Holdovers, Frit Fald og den nyeste premiere Past Lives, som også Biografklub Danmark har taget med i sit abonnement.

Hovedformålet som kulturhus er som nævnt at vise film med høj kvalitet også på teknik og på selve oplevelsen med god lyd og komfortable sæder. Vi skal tilgodese alle aldre og interesser, unge som ældre, raske som handikappede, ja hele det mangfoldige samfund. Det er lykkedes også kun med den ene sal, selvom vores handikappede desværre ikke har de bedste forhold – men det står selvfølgelig på prioritetslisten, når vi kommer nærmere en udbygning. Indtil da inddrager vi mere og mere dagtimerne, da vi også har erfaret, at mange af vores gæster ikke er så glade for at køre i mørke og ofte regnfuldt vejr.

Vi har 8 arbejdsgrupper, som arbejder selvstændigt, men selvfølgelig også overlapper hinanden. Og vi er i bestyrelsen enige om, at alle arbejdsgrupper er lige vigtige for vores eksistens.

Når jeg traditionen tro remser samtlige arbejdsgrupper og aktiviteter op, så vil jeg i år også lægge særlig vægt på noget, som vi alle nok har været ret beskedne omkring. Vi ved, at vi gør det godt i Vig Bio, bedre end mange kolleger rundt om i landet, som kæmper for deres eksistens.

Men vi har ikke været så bevidste om den store betydning, som vores indsats i Kulturhuset har for hele det mangfoldige samfund i Odsherred. Det kom frem bl.a. fra Jesper, da han deltog i den forsinkede julefrokost i februar i år. Han blev så imponeret over det store engagement og den stolthed som alle viste. Og senest da vi for nogle uger siden havde et teamsmøde med Lokale- og Anlægsfonden omkring vores udbygningsplaner. Her skulle Mie og jeg fortælle om de mange arrangementer, vi holder i Kulturhuset, hvor det ikke kun er filmen, der trækker, men også de sociale fællesskaber, som opstår til gavn for alle Odsherreds borgere.

Der er ingen prioritetsrækkefølge i den opremsning, men jeg vælger at begynde med

**Odsherred Børnefilmklub BFK** som er en selvstændig instans i Kulturhuset og en del af Aftalen med kommunen. De sørger selv for bemanding, filmopsætning og for sliksalg. De har deres arrangementer i weekender i foråret og efteråret med omkring 100 rollinger fra børnehave mini til 9. klasse. Mange af dem får her deres første besøg i en biograf med kammerater, og til maratonforestillingerne med bedste-forældre og forældre. Et sjovt og givende fællesskab på tværs af generationer.

**Filmgruppen** består af 3-5 faste medlemmer som mødes flere gange om måneden fysisk eller telefonisk, når månedsprogrammet fastlægges og ekstra film lægges på. Og vores statistik-nørd Martin skal nok fortælle os, hvilken film der har væres mest slikken og hvor meget den sluttelig har betydet for kiosken. Så udtrykket ”popcorn film” bruges nu seriøst, når vi skal se på logistikken. MEN selvfølgelig vælger vi ikke film kun for at glæde vores statistik-nørd eller vores kioskgruppe! På de mange filmtræf ser vi 4 film om dagen samt trailer præsentationer på 20-30 film, så der bliver noteret godt ned - for det er mange indtryk på kort tid.

**Medlems- og Passergruppen** har mellem ca.100 frivillige passere at holde styr på og fordele vagter til. De sørger for oplæring af alle passerne og sætter dem på et passerhold og holder dem løbende orienteret om nyheder og ekstra vagter! Og her er det dejligt, hvor mange af vores frivillige passere der springer til, når det gælder. Vi har også et par dygtige ungarbejdere ansat, som gerne tager en eftermiddags- eller aften holdvagt, når vi kan stå overfor sygdom eller et ophør på et hold.

Det kan være svært at lære de mange funktioner, der er ved billetsalg og når vi skal åbne og lukke biografen. Men heldigvis er der altid en hjælpsom person for enden af akut-telefonen!

**Kioskgruppen**, som sørger for hele tiden at have nok slik til både børn og voksne og selvf. sodavand og det hvide guld, som vi kalder vores popcorn. Det kræver at slikpigerne – som vi også kalder dem – næsten dagligt tjekker kasserne og lageret.

**IT gruppen** har det overordnede ansvar for at teknikken fungerer – og som vi ringer til, når filmen eller andet driller. Gruppen er nu lagt ind under **Filmteknikergruppen,** som består af 5-6 uddannede filmteknikere. De bygger filmene med reklamer og trailers og sætter lys og lyd samt ofte danske tekster på. De har også et stort ansvar med at sætte filmene på rette dag og tid, eller som det hedder i filmsproget sætte i Schedule efter de filmprogrammer, som vores booker løbende sender ud.

**Driftsgruppen**, som pt er spredt lidt ud på flere frivillige passere. laver de småreparationer, der kan laves internt og tilkalder fagfolk ved større reparationer. De sørger for at varmen er sat på, når der er forestillinger og at den slukkes om natten. De udskifter defekte sæder og skruer løse borde fast, lamperne tjekkes for pærer, etc.etc.

**SeniorBio**, som ikke kræver et medlemskab eller en dåbsattest. Man kan købe 4 billetter ad gangen til f.eks. om foråret og efteråret til reduceret pris. Som de fleste ved, er to af dagforestillingerne med kaffe og sandwich og her er der hygge og snak på tværs af generationer. De 8 film om året vælges af deltagerne. Og de står selv for pasningen og for at lave kaffe, dække bord og servering i caféen og i foyeren. SeniorBio trækker omkring 1200 gæster om året.

**Mediegruppen**, som står for de ugentlige opdateringer og nyheder samt besvarelse på Facebook og Instagram. Herudover selvfølgelig vores Hjemmeside, hvor man kan finde svar på næsten alt!

**Kulturhuset Vig Bio huser mange forskellige aktiviteter udover filmforevisninger**

Udover de gængse to film på næsten alle dage normalt kl. 17 og 19.30 med ekstra film i weekenderne, har vi sat flere formiddags- og eftermiddagsfilm på, som bliver mere og mere populære. Det betyder selvfølgelig, at vi igen må trække på alle jer frivillige passere. Også når vi i ferieperioder sætter 5 film på om dagen!

**Men vi har også:**

**OPERABIO FRA THE METROPOLITAN OPERA**

Vores publikum stiger fra gang til gang og det føles næsten som en helt lille forening, når vi mødes en søndag formiddag til en kop kaffe inden vi indtages af de helt fantastiske transmissioner fra The Metropolitan Opera i New York. Vi hygger os i pauserne og ofte også i bistroen med Frederiks operaplatte. Vi møder nye mennesker med samme interesse for opera, og efterhånden opstår nye fællesskaber og bekendtskaber som mødes til andre ting i Kulturhuset.

**BabyBio** hvor småbørnsforældre kan sidde med deres mindste i afdæmpet lys og lyd. Ofte dukker også gæster op uden babyer, men som kun synes, det er hyggeligt med lidt småpludren fra de små gæster. Barnevognene står i foyeren og ofte lægges de små på sæderne på den frie række. Vi lægger film i samarbejde med Mødregruppen i Odsherred, og ofte sættes også en børnefilm på, så sensible søskende kan være med sammen med deres pårørende.

**Børnebiffen på Tur** med efterårs- og forårsforestillinger, hvor Odsherreds 3-5årige borgere ser 6 små kortfilm, hvor der er svagt lys i salen og ind imellem døren på klem. Børnebiffen er et samarbejde mellem Det Danske Filminstitut, Vig Bio og Odsherred Kommune. Der kommer mellem 1000-1200 småbørn her hvert år.

**MSIB** – Med Skolen i Biografen har vi kørt igennem en årrække. Skolebørnene tilbydes rigtige film, som er udvalgt specielt til skolebørn og unge, hvor Det Danske Filminstitut udarbejder undervisningsmateriale til brug for lærerne. Vi har netop været til et sådant møde og været med til at vælge film til indeværende skoleår. Vi har ca. 2000 skoleelever på årsbasis.

**Vi fortsætter selvfølgelig med den populære Strikkebio,** som vi lancerede sidste år. Den har vist sig at trække mange strikke- og filmglade gæster – både mænd og kvinder. Vi holder normalt strikkebio en gang om måneden. Her viser vi filmen med skelne-lys, så en tabt maske kan findes.

Det seneste tiltag er **Erindringsbio,** hvor der vises små dokumentariske filmklip fra 1940-1980erne for demensramte mennesker samt pårørende, plejepersonale og frivillige. Et samarbejde med Det danske Filminstitut og en række samarbejdspartnere indenfor demensområdet. Støttet bl.a. af A.P. Møller fonden. Der er gratis adgang med efterfølgende dialog og samtaler om livet før demensen satte ind. Det startede langsomt, men vi mærker nu en øget interesse.

Hvert år i uge 45 huser vi afslutningen på Odsherred Kommunes Litteratur- og Læsefestival Odsherred læser med en film relateret til årets tema samt en Booktrailerkonkurrence, hvor skoleklasser fra hele Odsherred viser deres små trailers på det store lærred i overværelse af de deltagende klasser. Dommerpanelet bedømmer disse trailers og vinderen får bl.a. en Filmvisning i Vig Bio for hele klassen hvilket vi netop lagde sal til i går!

 Vi udlejer salen til generalforsamlinger og foredrag. Vi har et tæt samarbejde med Kulturforvaltningen og Odsherreds øvrige kulturinstitutioner, friskoler og højskoler. Vi har børnefødselsdage, film, musik- og koncertfilme og vi har Kirkebio i samarbejde med Provstiet i Odsherred. Og der kommer flere og flere forespørgsler på kontakt-mailen, så vores booker har travlt med at få plads til de mange ønsker.

Vores **Livsnyderarrangementer** med film og middag i samarbejde med BistroF er populære blandt de mange stamgæster, men også for mange nye tilflyttere. Vi oplever at gæsterne nyder fællesskabet med socialt samvær i både filmisk og kulinarisk henseende.

Og et nyt sjovt tiltag blev sat i søen sidste år med visning af den nostalgiske danske film fra 1967 S/S Martha og efterfølgende spisning i bistro og foyer. Det var både søens folk heroppe fra, som kunne alle replikker og sange i filmen og mange nostalgikere. Vi måtte gentage arrangementet en lørdag i sidste måned med frokostanretninger som på skibet og med masser øl og snaps til i en fyldt bistro og foyer. Jeg sneg mig også ind for at se filmen, og jeg indrømmer, at jeg grinede fra første til sidste minut. Jeg har sjældent oplevet en så høj stemning under en film! Og der er allerede nu forespørgsler på endnu en gentagelse!

**Fra grin til lidt tørre tal:**

I 2023 havde vi 1020 forestillinger og 33.118 gæster mod 915 forestillinger og 28.807 gæster i 2022 (sammenlignet med 583 forestillinger og 21.660 gæster i 2021) - Vi var lige ved at slå det bedste år 2019 med 34.197 gæster på 956 forestillinger. I 2023 havde vi indtil nu den højeste omsætning på ca. 2,8 mio kroner imod ca. 2.5 mio kroner i 2022.

Hertil skal vi så også lægge de lukkede forestillinger og andre arrangementer.

Det er ikke altid antal gæster, der giver størst omsætning, da billetprisen sættes efter filmlængden og antal visninger også har indflydelse.

 I 2023 var det Indiana Jones der stod øverst på skamlen med 1474 solgte billetter = gæster og en omsætning på 160.260kr med 26 visninger og en gennemsnitspris på 108,72. Nr. 2 var Oppenheimer med 1142 gæster og en omsætning på 141.734 kr. dog kun med 16 forestillinger til en gennemsnitspris på 123,85, så ikke helt fair at Indiana Jones står over Oppenheimer, og derfor skal man altid læse statistikker med skarpe øjne. Men indtil nu står Bamse i 2022 stadig øverst på skamlen med 2.519 gæster dog med en noget lavere gennemsnits billetpris på kun 72 kr. En masse tal, som vi alle hurtigt glemmer, men som for os i filmgruppen er ret sjove at gennemgå når et år er ovre.

Igen i år havde vi flere film over 3 timer, og mange gæster ytrede ønske om en pause. Men som nævnt sidste år må vi ikke ”ødelægge” den kunstneriske længde og kan koste en bøde, hvis vi gør det. Men vi skal nok nævne det igen igen overfor nogle af filmudlejerne, når vi træffer dem til næste filmtræf.

Når man har mange gæster, vil det selvfølgelig også slide på vores inventar og vi har i 2023 haft nogle udgifter på udskiftning af ældre køle/frostskabe og andet køkkeninventar tillige med grundig rens af samtlige biografsæder. Vi har renoveret vores terrasse og købt en ny markise ligesom nye borde til foyeren, da der var brug for flere til de spisende gæster. Dertil kommer, at vi også besluttede at betale for en ugentlig fast rengøring.

Vi har også haft udgifter til projektudarbejdelsen. Og ikke at forglemme vores jubilæumsfest for både de frivillige passere med påhæng samt vores festlige jubilæumsreception. Alligevel er vi stolte over, at vi fremkommer med et overskud på næsten 533.000kr. med en egenkapital på ca. 4 mio.

Vores bogholder Helle Skibshøj vil nøje gennemgå regnskabet om et øjeblik og vi har også i år lavet en miniudgave med de vigtigste tal.

**Men det er jo ikke kun film, der giver indtægt i vores kulturhus – også vores kiosk er flittigt benyttet**

Vores tag-selv slik bliver aldrig gammel, og duften af popcorn hører bare til en biografoplevelse – for de fleste! Vi har for kort tid siden skiftet leverandør både af hensyn til udvalget og priser. Vi prøver også i kiosken at tilgodese ønsker til børnene og til voksne. Og vi har nu også tag-selv-slik uden sukker samt vegansk slik. Det kan nogle gange være svært at følge med i ferieugerne, hvor familie og børn er flittige til at tømme slikkasserne. Men så kører en fra kiosken blot en tur til f.eks. Dagrofa og køber ekstra ind!

I har sikkert også bemærket, at næsten samtlige bægre og krus i vores kiosk nu er miljø og bæredygtige, ligesom vores servietter er miljø certificeret.

(Det gælder så også papirhåndklæder og toiletpapir).

**BistroF i Vig Bio**

Vores forpagter Frederik gør det fantastisk godt. Han har fået så stort et publikum, at han nu har fået autorisation til og ansat en kokkeelev, der er en fastansat kok samt en garvet og erfaren pige som restaurantchef.

Selvom det er biografgæsterne, der er flest af i bistroen, så kommer der flere og flere udefra, som har hørt om de spændende og lækre retter, som Frederik og hans team kreerer. Og udover, at operagæsterne om søndagen kan nyde hans lækre operaplatter har han nu også kastet sig over en helt speciel Share Brunch hver lørdag/søndag. For ikke at glemme de mange take-away kunder.

Og på vores passerhold har vi mulighed for at spise hans skiftende og spændende tavleret til en fordelagtig passerpris.

Vi har en stor fordel i at have ”vores egen” køkkenchef. Sammen med bistroen kan vi nemlig arrangere mange forskellige sociale arrangementer, som bidrager til en komplet oplevelse i vores kulturhus.

Den store festdag i 2023 må vi nok kalde vores fejring af 100 års biografdrift i Vig. Alle passere med påhæng var inviteret til stort jubi-fest og 13. oktober holdt vi en flot reception med top musikalsk underholdning af Den Rytmiske Højskole. Vores borgmester Karina Vincentz roste Vig Bio i høje toner for vores indsats og uddelte præmier til de små børnehaveklasser, der havde afleveret flotte og kreative filmplakater. Her præsenterede vi også vores nye biofilm samt projektet til en sal2.

**Og hvor står så Kulturhuset Vig Bio i fremtiden**

Bortset fra de triste meldinger fra den store verden, og også hos nogle af vores kolleger, så tegner det lyst for vores biograf. Og jeg ved også, at nu sidder I og tænker – ”ja, ja.. og hvornår kommer så den sal2, som I har talt om i mange år?”

Den kommer og selvom der er lang vej endnu, så er vi i gang. Sidste år indgik vi et samarbejde med Arkitektfirmaet Keingart som har udarbejdet vores fælles drømmeprojekt med en tilbygning til en sal2, samt bl.a. en ny og større foyer og udvidelse af vores cafe eller bistro med ny indgang. En del af jer brugte jeres fritid til at deltage i to workshops med 22-25 deltagere. Vi blev inddelt i grupper, som hver især skulle præsentere forslag og forbedringer til det første projekt.

Det var en fantastisk oplevelse at mærke det engagement og den ideopfindsomhed der blev frembragt på de to workshops. Da arkitekten i sit første oplæg skrev, at der skulle indkaldes interessenter til nogle workshops, var vi i bestyrelsen helt klar i spyttet ”Dem har vi blandt vores frivillige passere – bedre interessenter kan vi ikke få”. Og det måtte arkitekten også indrømme allerede efter den første workshop hvor han udtalte, at han aldrig havde oplevet en så engageret, medlevende og konstruktiv interessent gruppe før.

Efter flere ændringer og jeres fantastiske og kreative input blev så et ”færdigt” drømmeprojekt præsenteret til vores jubilæum i oktober sidste år. Når jeg kalder det et drømmeprojekt, så er det bl.a. fordi det skal videreudvikles med de eksisterende bygninger, så hele projektet danner en helhed. Vi har holdt en del møder med kommunens respektive afdelinger. Og takket været og i samarbejde med vores byggeudvalgsformand Jesper har vi netop udarbejdet en meget omfangsrig beskrivelse af Kulturhusets betydning for lokalsamfundet i Odsherred. Det er døbt **”Kulturhuset Vig Bio – meget mere end en biograf” –** jeg er sikker på at I er enige i den ”påstand”. I april er der igen aftalt møde md de involverede personer i kommunen, hvor vi satser på at få afklaret kommunens involvering på flere fronter og vi kan komme videre med at søge fondsmidler til byggeriet. Vi satser umiddelbart på et budget på 15-20 mio kroner.

De lovede udvendige udbedringer, som vi længe har kæmpet med, er også blevet påbegyndt af kommunen, som lige op til vores jubilæum lagde helt nyt asfalt på den hullede parkeringsplads omkring biografen. Og de har netop færdiggjort arbejdet med at lægge et dræn under terræn rundt om bygningen og sat en grundvandspumpe med alarm op. Det smuldrende murværk har også fået en overhaling!

Når vores byggeudvalgsformand Jesper udtaler, at vi skal være stolte over Kultur-huset Vig Bio og den indsats vi gør for det sociale samvær og fællesskabet i vores samfund, så skal vi alle med rette også være stolte. Det blev også bekræftet ved det seneste møde med kommunen.

Det er kun muligt med jeres engagerede og loyale frivillige indsats. I løfter og bærer Odsherreds fyrtårn med al jeres kraft og energi, så Odsherred stadig kan bryste sig med at have en af landets bedst drevne og mest succesrige foreningsbiografer…. Og meget mere end det!

Tak til de over 300 medlemmer, som støtter op omkring vores kulturhus.

Og sidst men ikke mindst en kæmpe tak til alle jer frivillige! Det er altid en fornøjelse at komme i Vig Bio og mærke jeres engagement og kærlighed til hele Kulturhuset. Tak for jeres tid, tak fordi I er det faste fundament i Kulturhuset Vig Bio. Uden jer var der ingen biograf i Odsherred! TAK!

Vig, 23. marts 2024

Formand Bente Elvert

Kulturhuset Vig Bio